Jūrmalas Pilsētas domes priekšsēdētājam

Gatim Truksnim

un domes deputātiem

Pirmsskolas izglītības iestādes “Pienenīte”

vecāku komitejas pārstāvju 

iesniegums.

Lūdzam iepazīties ar zemāk aprakstīto Jūrmalas pirmsskolas izglītības iestādes „Pienenīte” audzēkņu vecāku viedokli par situāciju šajā dārziņā un ņemt to vērā, pieņemot lēmumu par iestādes nākotni. 

Īss situācijas izklāsts – š.g. 3. janvārī Jūrmalas pilsētas domes pārstāvji PII „Pienenīte” veica pārbaudi un noformēja slēdzienu, ka ēka atrodas iespējamā avārijas stāvoklī – kūstošais sniegs, sūcoties no jumta, rada draudus elektroinstalācijām un ugunsdrošībai, vadītājai uzdots notīrīt no jumta sniegu un sekot turpmākai situācijai. Pamatojoties uz šo slēdzienu, jau tās pašas dienas vakarā, vēl pirms sniega notīrīšanas vai jebkādu citu acīmredzamu darbību veikšanas situācijas uzlabošanai, tika uzsākta parakstu vākšana no vecākiem par bērnu pārvietošanu uz citām pirmsskolas izglītības iestādēm Kauguros. Sekoja vecāku un Domes pārstāvju sarunas Jūrmalas domē 4. janvārī, kā arī vecāku iesnieguma nogādāšana un reģistrēšana Domē 5. janvārī.
Uzskatām, ka lēmums par bērnu pārvietošanu ir pieņemts pārsteidzīgi, nepietekoši izvērtējot citus iespējamos risinājumus. Lūk, mūsu piedāvātais risinājums:
1) rast iespēju saglabāt dārziņu esošajās telpās līdz 2011. gada vasarai, ņemot vērā, ka iepriekš aprakstītā ārkārtas situācija ir novērsta (sniegs no jumta notīrīts un ūdens tecēšana apstājusies) un 5. janvārī, veicot PII tehnisko apskati, saņemts mutisks elektriķa slēdziens par to, ka situācija ir apmierinoša un nav vērtējama kā kritiska;  

2) paralēli uzsākt remontdarbus Ķemeru vidusskolas sākumskolas telpās Alejas ielā 3, pielāgojot to PII vajadzībām līdz nākamā mācību gada sākumam, lai bērni varētu pārcelties uz sākumskolas telpām.

Mutiska vienošanās par šādu iespēju ir panākta gan ar PII audzinātājām, gan arī ar pašreizējo skolas vadību. Vēršam uzmanību uz to, ka šī brīža situācijā tas, iespējams, būtu ekonomiskākais variants, kā arī risinātu situāciju Ķemeros kopumā, jo atbalstītu gan skolas, gan bērnudārza turpmāko pastāvēšanu.

Protams, esam gatavi uzklausīt arī citus ierosinājumus, kas būtu vērsti uz skolas un PII saglabāšanu un nepārtrauktas darbības nodrošināšanu Ķemeros. 

Bez sniega radītās ārkārtas situācijas, ir izskanējuši arī citi argumenti dārziņa slēgšanai Ķemeros:

1) dārziņa ēka nav pašvaldības īpašums, un nomas līgums 31. decembrī beidzās. Vēršam uzmanību uz to, ka Domes īpašumā dārziņš neatrodas nu jau gandrīz 20 gadu, avārijas stāvoklī vai tuvu tam tas ir vismaz 10, bet neviens no šiem iemesliem līdz šim nav izrādījies pietiekams, nedz, lai beidzot uzsāktu darbu pie jaunu telpu nodrošināšanas dārziņam, nedz arī, lai tomēr turpinātu uzturēt esošās dārziņa telpas. Tad kāpēc tieši šobrīd tāda steiga? Telefona sarunā ar ēkas pārvaldnieku tika noskaidrots, ka no ēkas īpašnieku puses nav nekādu iebildumu pret pirmsskolas izglītības iestādes darbības turpināšanu esošajās telpās; 
2) pārāk mazais audzēkņu skaits dārziņā. Saskaņā ar vadītājas pēdējā vecāku sapulcē (pirms vairākiem mēnešiem) izklāstīto informāciju, abas dārziņa grupas patlaban ir pilnībā nokomplektētas, šobrīd pat ir vēl daži bērni, kuri gaida rindā. Tiesa, krietna daļa bērnu – aptuveni 25%, materiālu apstākļu dēļ dārziņu apmeklē nepilnu laiku. Iespējams, šis ir iemesls neprecīzai informācijai par patieso bērnu skaitu dārziņā, turklāt, likvidējot dārziņu Ķemeros, visticamāk, tieši šie bērni cietīs visvairāk.

Lēmums par pirmsskolas izglītības iestādes likvidēšanu šajā vietā ilgtermiņā varētu nopietni apdraudēt šīs pilsētas daļas, līdz ar to, arī visas Jūrmalas pilsētas attīstību, kas ir skaidri aprakstīta tikko pieņemtajā un publiskotajā Jūrmalas attīstības stratēģijā. Jau šobrīd vājo pušu sarakstā minēts nevienmērīgais iedzīvotāju izvietojums, savukārt, kā draudi uzskaitīti gan darba tirgus un pakalpojumu pārvietošanās uz Rīgu, gan neapsaimniekoto īpašumu (graustu) īpatsvara palielināšanās, gan arī iedzīvotāju skaita samazināšanās. Skolas un bērnudārza tuvums vienmēr ir bijis viens no noteicošajiem faktoriem dzīvesvietas izvēlē jaunām ģimenēm, arī Ķemeros ir konkrēti piemēri. Likvidējot dārziņu Ķemeros, iespēja nodrošināt jaunu cilvēku, tātad, arī nodokļu maksātāju, pieplūdumu Ķemeros, tātad, arī Jūrmalas pilsētā, ir apšaubāma, nopietni apdraudēta būtu arī skolas nākotne. Šādos apstākļos drīzāk būtu sagaidāma cilvēku aizplūšana no Ķemeriem, un tas stratēģijā aprakstītās problēmas tikai saasinātu.  

Tādēļ bērnu vecāki uzskata, ka ir nepieciešams nodrošināt nepārtrauktu pirmsskolas izglītības iestādes funkcionēšanu Ķemeros un ir gatavi iespēju robežās aktīvi līdzdarboties šī mērķa īstenošanā. 

